Technická pomoc na posilnenie kapacity veterinárnych služieb s cieľom zabezpečiť a monitorovať dodržiavanie noriem týkajúcich sa zdravia zvierat a iných hygienických požiadaviek na kontrolu a prevenciu chorôb zvierat a budúceho obchodovania so živočíšnymi výrobkami, ktorá sa začala v polovici roka 2015, pokračovala aj v roku 2016. Je to aj naďalej obzvlášť náročná úloha.

Pomoc v sektore tuhého odpadu pokračovala prostredníctvom rôznych akcií. Montáž nového zdravotníckeho sterilizačného zariadenia na spracovanie nebezpečného zdravotníckeho odpadu sa oneskorila, pretože priestory prijímateľa neboli pripravené na umiestnenie nového zariadenia. Tento problém sa napokon vyriešil a realizácia projektu sa uzavrela koncom roka. Boli tiež vypracované súťažné podklady na rozšírenie skládky Koutsoventsis/Güngör vrátane špecifikácií jednotky na úpravu výluhu zo skládky. Boli dodané štyri nákladné vozidlá na posilnenie vozidlového parku dostupného pre miestne komunity, ktoré slúžia na prepravu odpadu na ústrednú skládku. Ďalšie investície do vozidiel na prepravu odpadu, ako aj do ostatnej infraštruktúry na nakladanie s odpadom (zberné stanice a uzavretie nelegálnych skládok), si vyžadujú ďalšie prípravy zo strany prijímateľa. Bol pripravený projekt a vyhlásená súťaž na zriadenie systému zberu, prepravy a centrálneho nakladania s vedľajšími živočíšnymi produktmi, ktoré najviac ohrozujú ľudské zdravie. Napokon nakladanie s tuhým odpadom sa riešilo aj v rámci grantových schém na podporu občianskej spoločnosti a miestnych komunít.

Čistička odpadových vôd (ČOV) v obci Mia Milia/Haspolat v Nikózii, kde žijú obidve komunity, zabezpečuje čistenie vôd už od roku 2012, stále však je potrebné zrealizovať viaceré súvisiace projekty. Úspešne napredovalo projektovanie novej cisternovej stoky, ktorú využíva celá Nikózia, a jej pripojenia na ČOV slúžiacej obom komunitám a začala sa príprava súťaže na stavebné práce súvisiace so stokou. Obe komunity dosiahli dohodu o spoločnom využívaní vôd očistených v ČOV, vykonáva sa štúdia uskutočniteľnosti rozvodného systému až do nárazníkovej zóny, pripravuje sa jeho návrh a zároveň sa poskytuje pomoc pri podpore poľnohospodárskeho využívania stabilizovaného čistiarenského kalu z ČOV.

V sektore vzdelávania bolo v roku 2016 poskytnutých 15 grantov vo výške 1,5 mil. EUR v rámci schémy Inovácie a zmeny vo vzdelávaní VI. Medzi ciele týchto programov patrí posilnenie kapacít v oblasti výučby/vzdelávania, spoločné projekty so školami gréckych Cyperčanov a zlepšenie kapacít pre podnikanie a celoživotné vzdelávanie. Z celkového počtu 15 projektov sa 9 realizuje na školách a 6 v organizáciách poskytujúcich celoživotné vzdelávanie.

V prvom polroku 2016 bola otvorená nová grantová schéma Inovácie a zmeny vo vzdelávaní VII so sumou vo výške 1,5 mil. EUR, ktorá zahŕňa rovnaké ciele ako predchádzajúca výzva na predkladanie návrhov. Hodnotenie návrhov takisto prebieha.

V roku 2016 sa druhý projekt technickej pomoci v oblasti odborného vzdelávania, odbornej prípravy a pracovného trhu (VETLAM II) zameral predovšetkým na preskúmanie a aktualizovanie kvalifikačného rámca a budovanie kapacít pre služby zamestnanosti. Ukončenie projektu je naplánované na november 2018.

V nadväznosti na výsledky predchádzajúcej analytickej práce sa uskutočnila doplňujúca hĺbková analýza a technická pomoc v dôležitých oblastiach prostredníctvom druhej etapy programu hospodárskeho monitorovania vedeného Svetovou bankou. Program sa zameral na fiškálnu analýzu, finančne udržateľné orgány verejnej správy, hospodárske dôsledky zjednotenia súvisiace s obchodom, rozvoj súkromného sektora a sociálne začlenenie a makroekonomické monitorovanie. Dokončenie tohto programu sa plánuje v druhej polovici roka 2017.

4.2.3.Cieľ č. 3: Podpora uzmierenia, opatrenia na budovanie dôvery a podpora občianskej spoločnosti

Výbor pre nezvestné osoby, ktorý je podporovaný v rámci programu pomoci prostredníctvom modelu nepriameho riadenia s UNDP, naďalej pokračoval vo vykonávaní terénnych a laboratórnych činností. Z celkového počtu 2 001 nezvestných osôb výbor do konca roka 2016 exhumoval 1 192 súborov pozostatkov, z ktorých bolo geneticky identifikovaných 740 osôb. Po tom, čo sa tempo identifikácií v priebehu roka 2015 z dôvodu kontroly postupov testovania DNA spomalilo, sa v roku 2016 zvýšilo, a to na rovnako vysokú úroveň, ako bola zaznamenaná v rokoch 2013 a 2014. Boli vytvorené dodatočné pracovné miesta pre skúšajúcich a v júli sa začal projekt archivácie. Vo februári 2016 sa cirkevní predstavitelia obrátili na Cyperčanov so spoločnou výzvou, aby zverejnili informácie. Vyšla kniha o práci vedcov z Výboru pre nezvestné osoby v troch jazykoch. Bola predstavená na Cypre a na podujatiach v OSN v New Yorku, v Medzinárodnom výbore Červeného kríža v Ženeve a v Európskom parlamente v Bruseli, kde predsedovia Schultz a Juncker potvrdili úplnú podporu tomuto projektu, ktorý má zásadný význam pre cyperské uzmierenie. V decembri 2016 bola predĺžená dohoda o delegovaní s UNDP s cieľom poskytnúť finančné prostriedky na činnosť Výboru pre nezvestné osoby aj na rok 2017, a to vo výške 2,6 mil. EUR. Ďalšia podpora činnosti Výboru pre nezvestné osoby bude založená na aktualizovanej stratégii na obdobie rokov 2018 – 2020. Európska únia pokryla v rokoch 2006 – 2016 viac ako 80 % celkových finančných prostriedkov pre Výbor pre nezvestné osoby od všetkých darcov.

Kľúčovým prvkom uzmierenia a opatrení na budovanie dôvery podporovaných v rámci programu pomoci zostáva naďalej ochrana kultúrneho dedičstva prostredníctvom Technického výboru pre kultúrne dedičstvo (TCCH), spoločného pre obe komunity. Medzi hlavné medzníky programu v priebehu roka 2016 patrilo začatie konzervačných opatrení pre baštu Martinengo a Benátske múry medzi vežou Arsenal a citadelou Othello v meste Famagusta. V roku 2016 sa tiež začali konzervačné práce v maronitskom kostole v obci Agia Marina/Gurpinar, ktorý sa nachádza vo vojenskej lokalite sprístupnenej až v roku 2016. Prvá fáza konzervácie Agios Panteleimonas v obci Myrtou/Çamlıbel bola dokončená v priebehu roka 2016.

V decembri 2016 bola s UNDP podpísaná dohoda o delegovaní pre piatu etapu programu ochrany kultúrneho dedičstva. V budúcnosti sa bude naďalej venovať osobitná pozornosť konzervácii a ochrane obnovených lokalít zo strany prijímajúcich komunít.

Komisia v roku 2015 urýchlene zareagovala na iniciatívu dvoch cyperských vedúcich predstaviteľov týkajúcu sa prijatia nových opatrení na budovanie dôvery a opätovne pridelila potrebné finančné prostriedky na otvorenie nových prechodov Deryneia a Lefka-Apliki. Začiatkom roka 2016 bola podpísaná dohoda o delegovaní s UNDP týkajúca sa prác severne od demarkačnej línie, ktoré majú byť dokončené v prvej polovici roka 2017.

Podpora občianskej spoločnosti pokračovala aj v roku 2016. V roku 2016 bola ďalej poskytovaná technická pomoc (Občiansky priestor) na podporu budovania kapacít pre organizácie občianskej spoločnosti a na podnecovanie vytvárania sietí a spoločných podujatí s gréckymi Cyperčanmi a ďalšími organizáciami občianskej spoločnosti z EÚ. Spočiatku sa úsilie zameralo na vytvorenie priaznivého prostredia pre rozvoj občianskej spoločnosti a povzbudzovanie iniciatív v oblasti aktívneho občianstva prostredníctvom mechanizmu Grow Civic (Občiansky rast). Okrem toho v roku 2016 pokračovalo osemnásť grantov poskytnutých v rámci grantových schém Občianska spoločnosť v akcii IV a V. Čerpali sa z nich finančné prostriedky na rôzne činnosti v oblasti životného prostredia, ľudských práv, umenia a športu, ktorých prostredníctvom sa podnecuje občianska angažovanosť a medzikomunitná výmena.

Každé tri mesiace sa uskutočnilo stretnutie Fóra občianskej spoločnosti (CSF) – platformy, na ktorej môžu organizácie občianskej spoločnosti vyjadrovať svoje očakávania a priority. Fórum pôsobilo ako katalyzátor podpory a podporovalo aktívne občianstvo. Od polovice septembra do polovice októbra sa prvýkrát uskutočnil celý mesiac akcií organizácií občianskej spoločnosti pod názvom Festival otvorených dverí, ktorých cieľom bolo informovať verejnosť o minulých a súčasných aktivitách a podporovať dobrovoľníctvo občanov všetkých vekových skupín. Počas festivalu viac ako 40 združení, nadácií, platforiem, iniciatív a aktivistov otvorilo svoje dvere a uskutočnilo viac ako 80 podujatí vrátane podujatí otvorených dverí a ďalších činností so spoločenským zameraním.

4.2.4.Cieľ č. 4: Približovanie komunity tureckých Cyperčanov k EÚ

Spravovaním štipendií v EÚ v školských rokoch 2014 – 2016 bola poverená Britská rada. Toto opatrenie bolo predĺžené o ďalšie tri roky prostredníctvom dohody o delegovaní podpísanej s Britskou radou v decembri 2016 na obdobie školských rokov 2017 – 2020. Suma vo výške 1,92 mil. EUR, ktorá bola k dispozícii v rámci výzvy na rok 2016, umožnila v školskom roku 2016/2017 financovanie 151 štipendií. Tieto štipendiá podporili mladých študentov v prvom roku ich vysokoškolského štúdia, absolventov v rámci magisterského a doktorandského štúdia a výskumníkov a profesionálov pri ďalšom rozvoji zručností a znalostí vo viacerých členských štátoch EÚ. Štipendijný program umožnil od roku 2007 prístup k štipendiám pre viac ako 1 000 študentov a profesionálov spomedzi tureckých Cyperčanov. Pokračovanie tejto schémy sa považuje mimoriadne dôležité. Britská rada v rámci spravovania štipendijného programu zorganizovala dni pod názvom „Štúdium v Európe“ s cieľom informovať študentov o možnostiach štúdia v EÚ. Zároveň ďalej rozvíjala sieť absolventov a bude monitorovať strednodobý vplyv, napríklad mieru návratu študentov na Cyprus a mieru úspešnosti pri hľadaní zamestnania.

Komunita tureckých Cyperčanov má veľký záujem o informácie o EÚ. Začiatkom roka 2015 začal fungovať projekt Infopoint EÚ, ktorý je riadený spoločne so zastúpením Európskej komisie na Cypre, s celkovým rozpočtom vo výške 1 545 000 EUR na obdobie 30 mesiacov. Tým sa dosiahla vysoká úroveň viditeľnosti EÚ, jej politík a programu pomoci. Infopoint EÚ doposiaľ zorganizoval rôzne panely/podujatia na rozmanité témy, ako je životné prostredie (voda, energia, nakladanie s odpadom vrátane recyklácie a biodiverzity), ekologické poľnohospodárstvo, zdravie a bezpečnosť pri práci, bezpečnosť potravín, dobré životné podmienky zvierat a zdravie zvierat. Dotkol sa aj takých tém, ako sú ľudské práva, práva osôb so zdravotným postihnutím, práva detí, rodová rovnosť, práva LGTB osôb a práva spotrebiteľov. V roku 2016 zorganizoval Infopoint EÚ 47 podujatí (z toho 35 v Nikózii) vrátane Dňa Európy, Európskeho týždňa proti rasizmu, Európskeho týždňa mládeže a Medzinárodného dňa mládeže, Európskej noci výskumníkov, Dňa boja EÚ proti obchodovaniu s ľuďmi, Týždňa mobility a bezpečnosti cestnej premávky, Európskeho týždňa športu a Európskeho týždňa MSP. Zapojilo sa do nich viac ako 4 382 účastníkov, čo je prejavom zvýšeného záujmu zo strany komunity (podujatia v roku 2015 navštívilo 2 383 účastníkov).

V priebehu roka 2016 bolo rozdaných 5 139 informačných produktov a 12 bulletinov (od otvorenia strediska Infopoint to bolo spolu 11 429 produktov a 20 bulletinov). V priebehu roka 2016 bolo v miestnych médiách uverejnených 564 novinových článkov a odvysielaných 32 TV spotov (od začiatku projektu to bolo spolu 923 článkov a 82 TV spotov). Obľúbenosť týchto aktivít potvrdila aj návštevnosť facebookovej stránky Abbilgi (3 896 nových „lajkov“ v roku 2016, čo znamená celkový počet 8 471 „lajkov“ od vytvorenia stránky). Infopoint EÚ podporil tiež propagáciu všetkých výziev na predkladanie návrhov a ostatných projektov a podujatí financovaných z programu pomoci prostredníctvom facebookových postov/pripomienok, plagátov vo výkladoch predajní a poskytnutím svojho verejného priestoru pre slávnostné otvorenia podujatí a projektov. Nadviazal strategické partnerstvo s ostatnými projektmi financovanými EÚ a projektmi technickej pomoci, ako sú napríklad Rozvoj občianskej spoločnosti (Občiansky priestor), Rozvoj súkromného sektora, Eradikácia chorôb zvierat a Nakladanie s odpadom, ako aj s relevantnými útvarmi a organizáciami občianskej spoločnosti v komunite tureckých Cyperčanov.

4.2.5.Ciele č. 5 a 6: Príprava komunity tureckých Cyperčanov na zavedenie a vykonávanie acquis

Nástroj technickej pomoci a výmeny informácií („TAIEX“) riadený Komisiou sa používa na vykonávanie cieľov 5 a 6 nariadenia o pomoci a pomáha pripravovať komunitu tureckých Cyperčanov na vykonávanie acquis s ohľadom na zrušenie pozastavenia vykonávania, ku ktorému sa pristúpilo po nadobudnutí účinnosti komplexného riešenia cyperskej otázky.

Pomoc pokračovala aj v roku 2016 a týkala sa tých istých 16 hlavných oblastí alebo „sektorov“ acquis ako v predchádzajúcich rokoch. V roku 2016 sa uskutočnilo spolu 220 podujatí. K opatreniam v rámci nástroja TAIEX patrili expertné misie, kurzy odbornej prípravy, semináre a študijné návštevy. Zainteresované strany spomedzi tureckých Cyperčanov prejavili výrazne vyššiu informovanosť o požiadavkách acquis v sektoroch, ktoré boli aktívne v rámci nástroja TAIEX.

Naďalej pokračovala podpora obchodu cez demarkačnú líniu (nariadenie č. 866/2004). Nezávislí experti sa v roku 2016 zúčastnili pravidelných fytosanitárnych inšpekcií zemiakov a citrusových produktov, odobrali vzorky medu na analýzu a vypracovali aktualizovaný zoznam plavidiel, s ktorých úlovkami je možné obchodovať aj cez demarkačnú líniu.

4.3.Finančné plnenie (zmluvy a platby)